b'\n_START_ARTICLE_\nLeo Mates\n_START_PARAGRAPH_\nLeo Mates (Osijek, 24. prosinca 1911. \xe2\x80\x94 Beograd, 9. rujna 1991.) bio je diplomat, sudionik Narodnooslobodila\xc4\x8dke borbe i politi\xc4\x8dar SFR Jugoslavije.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Osijeku 1911. godine u \xc5\xbeidovskoj obitelji. U Zagrebu je zavr\xc5\xa1io gimnaziju i studirao tehniku. Jo\xc5\xa1 kao \xc4\x91ak vi\xc5\xa1ih razreda gimnazije sudjelovao je u revolucionarnom omladinskom pokretu, a za vrijeme studija bio je jedan od rukovoditelja studentskog pokreta na zagreba\xc4\x8dkom sveu\xc4\x8dili\xc5\xa1tu._NEWLINE_Od 1937. godine bio je \xc4\x8dlan Centralnog komiteta Saveza komunisti\xc4\x8dke omladine Jugoslavije i tajnik Pokrajinskog komiteta SKOJ-a za Hrvatsku. Zbog komunisti\xc4\x8dke aktivnosti u razdoblju od 1933. do 1941. godine, bio je sedam puta uhi\xc4\x87ivan, izvo\xc4\x91en pred Sud za za\xc5\xa1titu dr\xc5\xbeave i 26. prosinca 1939. godine osu\xc4\x91en na zatvor u Lepoglavi._NEWLINE_Nakon okupacije Jugoslavije 1941. godine, kao \xc4\x8dlan Mjesnog komiteta KPJ za Zagreb, radio je na organizaciji ilegalnog tiska do po\xc4\x8detka 1942., kada se pridru\xc5\xbeio Narodnooslobodila\xc4\x8dkoj vojsci Jugoslavije, gdje je bio na raznim vojnim i politi\xc4\x8dkim du\xc5\xbenostima._NEWLINE_Od 1945. godine bio je glavni urednik Tanjuga, nakon \xc4\x8dega je radio u diplomaciji. Me\xc4\x91u ostalim, bio je savjetnik veleposlanstva FNR Jugoslavije u Londonu, veleposlanik u SAD-u (od o\xc5\xbeujka 1954.) i stalni predstavnik Jugoslavije u Organizaciji Ujedinjenih naroda. Od rujna 1958. do 1961. godine bio je glavni tajnik predsjednika Jugoslavije, a nakon toga pomo\xc4\x87nik tajnika vanjskih poslova._NEWLINE_Bio je i direktor Instituta za me\xc4\x91unarodnu politiku i gospodarstvo u Beogradu, poznati stru\xc4\x8dnjak za me\xc4\x91unarodne odnose i autor vi\xc5\xa1e knjiga, od kojih su najzna\xc4\x8dajnije \xe2\x80\x9eNesvrstanost\xe2\x80\x9c (1970.) i \xe2\x80\x9ePolitika supersila i oru\xc5\xbeje\xe2\x80\x9c (1988.). Bio je odlikovan visokim jugoslavenskim i stranim odlikovanjima._NEWLINE_Umro je 9. rujna 1991. godine u Beogradu.'